Poplatok 300 eur je “symbolický”, keďže celkové náklady vašej účasti v ročnom programe sú vo výške cca 2 500 eur (tie sú dofinancované z grantov a firemných darov). Následne už neplatíte žiadne ďalšie poplatky za ubytovanie, stravu, lektorov a pod. – všetko budete mať zabezpečené. Komenského inštitút nepoberá žiadne štátne dotácie, jeho aktivity sa každoročne rozširujú a už ich nie je možné všetky a trvalo financovať len z darov a grantov. V záujme udržateľnosti našich dlhodobejších vzdelávacích aktivít sme preto pristúpili k ich čiastočnému spoplatneniu. Aj napriek tomu kvalitné profesijné a osobnostné vzdelávanie v hodnote 2 500 eur tak získate v hodnote 25 eur mesačne, čo je cena bežného telefónneho paušálu. Sumu 300 eur je možné rozdeliť na 2 splátky (po dohode prípadne aj viac). Samozrejme nechceme, aby ste tento poplatok uhrádzali z vlastných zdrojov (to je úplne posledná možnosť) – o úhradu tohto poplatku najprv požiadajte vedenie vašej školy, prípadne zriaďovateľa, ZRPŠ, ale poznáme aj situácie, keď účasť vo vzdelávaní uhradil niektorý z rodičov. Poplatok za vzdelávanie je potrebné uhradiť v priebehu júna 2024. Ak sa aj napriek všetkým pokusom o získanie financií na úhradu poplatku dostanete do situácie, že to je hlavná bariéra vašej reálnej účasti, dajte nám to vedieť vo vašej prihláške. V opodstatnených prípadoch sa môžeme dohodnúť na znížení alebo odpustení organizačného poplatku.